**Seletuskiri Mulgi Vallavolikogu**

**määruse eelnõule „Mulgi valla huvihariduse ja huvitegevuse toetuse kord“**

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel, mis annab õiguse toetuste andmise ja valla või linna eelarvest finantseeritavate teenuste osutamiseks korra kehtestamiseks ning noorsootöö seaduse § 151 lõigete 1–3 alusel.

Käesoleva ajani ei ole Mulgi vallas reguleeritud huvihariduse ja huvitegevuse rahastamine ning puudub ülevaade huvihariduse omandajatest.

2017. a septembrist alustas Eesti Vabariik Eesti Noorsootöö Keskuse abil huviharidust ja huvitegevust täiendavalt toetama. Riiklik toetus on täienduseks kohalike omavalitsuste panusele ning vastutus huvihariduse ja huvitegevuse korraldamise ja toetamise eest jääb ka edaspidi kohalike omavalitsuste kanda.

Riiklik toetus Mulgi vallale 2021. aastaks on 202 247 (kakssada kaks tuhat kakssada nelikümmend seitse) eurot. Riikliku lisatoetuse eesmärk on parandada huvihariduse ja -tegevuse kättesaadavust ning pakkuda noortele mitmekesisemaid osalusvõimalusi. Omavalitsustel tuleb pakkuda huviharidust ja huvitegevust vähemalt kolmes valdkonnas: kultuur, sport ning loodus- ja täppisteadused ning tehnoloogia. Kohalikud omavalitsused koostavad täiendava toetuse kasutamise kava, milles tuuakse välja huvihariduses ja huvitegevuses osalevate noorte arv, osalemise võimalused, kirjeldatakse kitsaskohad ja tegevused nende lahendamiseks.

Toetuse andmise eesmärgiks on suurendada Mulgi vallas süsteemselt ja juhendatult korraldatud huvihariduses ja huvitegevuses osalevate noorte arvu osalemist takistavate kitsaskohtade lahendamisega, võttes seejuures esmajoones arvesse 7-19 aastaste noortega perede sotsiaal-majanduslikku olukorda, lasterikaste perede olukorda, nende noorte füüsilisi või psüühilisi erivajadusi ning regionaalsest paiknemisest tingitud huvihariduse ja huvitegevuse kättesaadavust.

Toetust makstakse Mulgi vallale riigieelarvest noorte huvihariduse ja huvitegevuse toetamiseks eraldatud rahaliste vahendite arvelt.

Huvihariduse ja huvitegevuse toetusega ei asendata valla eelarvest kaetavaid kulusid.

Mulgi vallas on Eesti Hariduse Infosüsteemi andmetel kolm huvikooli ja kaks eraomandis olevat huvikooli. Huvikoolide pidajad kinnitavad andmete õigsust iga aasta 1. – 5. oktoobriks 1. oktoobri seisuga.

2021. aasta 11. märtsi seisuga on Mulgi vallas:

1. Abja Muusikakool - 11 õppekava, 80 õpilast, 2021. aasta eelarve 157 403 eurot.
2. Karksi-Nuia Muusikakool - 7 õppekava, 50 õpilast, 2021. aasta eelarve 172 942 eurot (vahe tuleb ruumide kulust).
3. Karksi-Nuia Spordikool - kergejõustiku õppekava, õppekava maht 1248 tundi, 47 õpilast, 2021. aasta eelarve 39 695 eurot;
4. Arne Lepla Galeriikool Abjas - kunst, õppekava maht 920 tundi (toetus 2020. aastal 5700 eurot);
5. FACE Moe- ja Tantsukool - tants, õppekava maht 60 tundi.

Väljaspool Mulgi valla huvikoole õppivaid õpilasi on 67. Väljaspool maakonda õpib huvikoolis 20 õpilast, kellest rahastame 1 õpilast.

Teiste omavalitsuste õpilasi Mulgi valla huvikoolides on 15 (v. a eraomandis huvikoolid).

Huvihariduse kulud 2020. aastal olid kokku 46 793 eurot, millest 20 000 eurot valla eelarvest (10 000 eurot spordikoolile ja 10 000 muusika-, kunsti- ja huvikoolile) ja huvihariduse-ja tegevuse täiendavast toetusest 26 793 eurot (õppemaks ja osalustasu). Viljandi Linnavalitsusele on kogusummast tasutud 28 742 eurot.

Huvihariduse ja -tegevuse kava on koostatud 2020. aastal valminud Mulgi valla noorsootöö kvaliteedi hindamise tulemuste põhjal.

2021 kava järgi on noorte transpordile planeeritud 10 000. Noore huvihariduse ja -tegevuse toetuseks (koha- ja osalustasu ning noore toetus) on planeeritud 20 000 eurot. Teenusepakkujatele on planeeritud 162 500 eurot, mida jagatakse 2 x aastas taotlusvooruga. Lisaks on planeeritud 19 747 eurot, mis kulub noortega töötavate spetsialistide koolitamiseks, toetatakse noore ettevõtlikkust, rahvusvahelist noorsootööd, huvihariduse registri arendamise kulud ning noorte mõtete ja soovide välja selgitamise kulud.

Eelnõu koostaja:

Noorsoo- ja sotsiaaltööspetsialist Maie Bratka